Fostul ministru al Justiției din Danemarca a murit subit. S-a prăbușit în fața colegilor
- Moraru Iulia
- 2 martie 2024, 20:45
Soren Pape Poulsen, liderul opoziției din Partidul Popular Conservator din Danemarca, a murit subit sâmbătă, conform anunțului făcut de partidul său.
Poulsen, fost ministru al Justiției din Danemarca, a căzut în timpul unei întâlniri de partid și a fost transportat de urgență la spital.
Liderul Partidului Popular Conservator din Danemarca a murit subit
Potrivit informațiilor transmise de partidul său, Poulsen, în vârstă de doar 52 de ani, a suferit o hemoragie cerebrală și nu a mai putut fi salvat.
"S-a prăbuşit în mijlocul a ceea ce îşi dedicase viaţa... ultimul lucru pe care l-a trăit a fost o rundă mare de aplauze din partea colegilor săi de partid", a precizat partidul, potrivit Reuters.
El a fost liderul partidului din 2014 până acum. Atunci a fost votat în funcția de lider cu unanimitate.
Între 2016 și 2019 a fost ministru al Justiției din Danemarca, iar între 2009 și 2014 a fost primar al Municipiului Viborg.
Liderul danez a anunțat în urmă cu zece ani că e gay
La data de 10 august 2014, Pape Poulsen a făcut publică orientarea sa sexuală. Tot atunci a dezvăluit relația sa cu Josué Medina Vásquez.
Originar din Republica Dominicană, Medina și Pape Poulsen s-au logodit în 2017, iar apoi s-au căsătorit în 2021.
La 14 septembrie 2022, liderul opoziției din Danemarca a anunțat că el și Medina urmează să divorțeze. Totul după ce s-au ridicat suspiciuni că Medina i-ar fi furnizat lui Pape Poulsen informații false despre trecutul său.
A pierdut alegerile pentru funcția de prim-ministru în Danemarca
Pape Poulsen a urmat studii în domeniul transporturilor maritime la Grundfos.
La data de 15 august 2022, Pape Poulsen, cu Partidul Conservator în fruntea sondajelor în ultimii ani, a anunțat că va candida pentru funcția de prim-ministru în alegerile din 2022.
Sondajele realizate cu două luni înainte de scrutin sugerau că Pape Poulsen era favoritul clar în competiția cu colegul său de dreapta, Jakob Ellemann-Jensen. Însă, popularitatea sa a scăzut pe măsură ce alegerile se apropiau.
În final, liderul opoziției din Danemarca a pierdut cursa.